प्रभु चौधरी अपनी कार से हमें स्टेशन के ही पीछे स्थित सरकारी गेस्ट हाउस ले आए। हम दोनों के लिए अलग-अलग दो कमरे खुलवा दिए। यहाँ के रखवाल (केयर टेकर) किशोर सिंह सोलंकी ने गरमागरम कम मीठे की चाय पिलाकर (वरना यहाँ ज्यादा मीठे की चाय पीने का रिवाज है) यात्रा की थकान दूर कर दी। स्नानादि से जल्दी ही निवृत्त होकर हम कार्यक्रम के लिए तैयार हो गए। थोड़ी देर बाद जसवंत सिंह (वाहन चालक) हमें लेने आ गया। नागदा शहर के पूर्वी क्षेत्र से बाहर निकलकर लगभग १०-१२ किमी. दूर एकदम से घनघोर जंगल में स्थित है—स्वामी विवेकानंद शासकीय महाविद्यालय। ‘सामाजिक संदर्भों में डॉ. आंबेडकर चिंतन’ विषयक राष्ट्रीय शोध संगोष्ठी में हम दोनों के व्याख्यान हुए। यहाँ साहित्य मंडल के श्याम प्रकाश देवपुरा और भीलवाड़ा के सत्यनारायण मधुप, अजमेर की डॉ. चेतना उपाध्याय, उज्जैन की डॉ. तारा परमार से सुखद भेंट हुई। सत्र समाप्ति पर सहभोज का आनंद लिया और तृप्त हुए। यहाँ के भोजन में हलकी मिठास रहती है। चाहे समोसे हों या सब्जी, दाल और रायता। लगता है, गुजराती असर है। वैसे भी गुजरात यहाँ से नजदीक ही है। पुष्पा पाल ने तो यहाँ के हलवाइयों से व्यंजनों में मीठा डालने की विधि भी सीख ली।